b'\n_START_ARTICLE_\nHilderik II.\n_START_SECTION_\n\xc5\xbdivljenje\n_START_PARAGRAPH_\nHilderik je bil drugi sin kralja Klodvika II. in svete Batilde in vnuk kralja Dagoberta in kraljice Nantilde. Njegov starej\xc5\xa1i brat je bil kralj Klotar III., ki je kot izklju\xc4\x8dni kralj Frankov vladal nekaj \xc4\x8dasa leta 661 in je \xc5\xbee naslednje leto Avstrazijo prepustil Hilderiku, ki je bil \xc5\xa1e otrok._NEWLINE_Po Klotarjevi smrti leta 673 je kraljestvo nasledil njegov najmlaj\xc5\xa1i brat Teoderik III., frakcija vplivnih burgundskih plemi\xc4\x8dev na \xc4\x8delu s svetim Leodegarjem in Adalrikom pa je povabila Hilderika, naj postane kralj Nevstrije in Burgundije. Hilderik je kmalu zatem napadel brata, ga odstavil in postal izklju\xc4\x8dni kralj Frankov. Avstrazijskemu majordomu Vulfoaldu je prepustil tudi Nevstrijo in Burgundijo. Nevstrijskega majordoma Ebroina in njegove prista\xc5\xa1e, ki na visokih dr\xc5\xbeavnih polo\xc5\xbeajev niso \xc5\xbeeleli imeti tujcev, je odstavil. Marca 675 je dal Alzacijo v fevd Adalriku in mu podelil naslov dux (guverner). Podelitev je bila najverjetneje rezultat Adalrikove stalne podpore Hilderiku v Burgundiji, ki se je z Avstrazijo pogosto prerekala zaradi lastni\xc5\xa1tva nad Alzacijo._NEWLINE_Mogotci iz Nevstrije so izkoristili Hilderikovo nezakonito telesno kaznovanje plemi\xc4\x8da Bodila in se mu ma\xc5\xa1\xc4\x8devali. Bodilo je s prijteljema Amalbertom in Ingobertom Hilderika, njegovo \xc5\xbeeno Bilihildo in petletnega sina Dagoberta na lovu v gozdu Livry (sedaj Lognes) umoril. Pokopali so jih v Saint-Germain-des-Pr\xc3\xa9s pri Parizu. Njihove grobove so odkrili leta 1645. Vsebino grobov so pokradli.\n_START_SECTION_\nDru\xc5\xbeina\n_START_PARAGRAPH_\nHilderikova \xc5\xbeena Bilihilda je bila njegova sestri\xc4\x8dna. Z njo je imel razen \xc5\xbee omenjenega umorjenega sina Dagoberta tudi bodo\xc4\x8dega kralja Hilperika II..'